b'\n_START_ARTICLE_\nRheintochter\n_START_PARAGRAPH_\nRheintochter je bila nem\xc5\xa1ka raketa zemlja-zrak druge svetovne vojne. Obstajali so tudi prototipi rakete v izvedbi zrak-zrak.\n_START_SECTION_\nZgodovina in razvoj\n_START_PARAGRAPH_\nZa\xc4\x8detki nem\xc5\xa1kega raketnega programa segajo v leto 1942. 25. septembra 1942 je namre\xc4\x8d Hermann G\xc3\xb6ring izdal soglasje za razvoj \xc5\xa1tirih tipov raket zemlja-zrak, ki bi nadomestile protiletalsko artilerijo; nevodljivo raketo Taifun, samovodljivo raketo Enzian, ro\xc4\x8dno opti\xc4\x8dno vodeni raketi Rheintochter in Schmetterling ter radarsko vodeno raketo Wasserfall._NEWLINE_Razvoj rakete Rheintochter je prevzelo podjetje Rheinmetall-Borsig, z na\xc4\x8drtovanjem pa so za\xc4\x8deli novembra 1942. Prvi prototip, raketa Rheintochter R1 je bil zgrajen okoli dvostopenjskega motorja na trdo gorivo. Bojna glava je bila napolnjena s 136\xc2\xa0kg eksploziva, vodenje pa je potekalo po \xc5\xbeicah, ki jih je raketa odvijala med letom. Preko \xc5\xbeic je operater po\xc5\xa1iljal signal \xc5\xa1estim premi\xc4\x8dnim krilom, name\xc5\xa1\xc4\x8denim na sredini ovalnega trupa, za vertikalno stabilnost pa so poskrbela \xc5\xa1e krilca na nosu in repu rakete. Oparater je let rakete spremljal preko opti\xc4\x8dnih priprav na zemlji, bojno glavo pa je spro\xc5\xbeil ro\xc4\x8dno. Za la\xc5\xbeje spremljanje leta 10,3 metra visoke rakete so bile na konicah kril name\xc5\xa1\xc4\x8dene posebne bakle. Dolet rakete R1 je bil 8\xc2\xa0km._NEWLINE_Testiranje rakete R1 so za\xc4\x8deli avgusta 1943, ker pa motor na trdo gorivo ni zadostoval za doseganje vi\xc5\xa1in nad 10\xc2\xa0km, so v tovarni maja 1944 za\xc4\x8deli izdelovati novo verzijo rakete, poimenovano Rheintochter R3. Ta raketa je bila izdelana okoli motorja na teko\xc4\x8de gorivo in je lahko dosegla vi\xc5\xa1ine do 12\xc2\xa0km._NEWLINE_Skupaj so opravili 82 testnih izstrelitev raket Rheintochter in \xc5\xa1est izstrelitev razli\xc4\x8dice zrak-zrak pri \xc4\x8demer so samo \xc5\xa1tiri izstrelitve potekale neuspe\xc5\xa1no. Kljub temu raketa ni nikoli pri\xc5\xa1la v operativno rabo, projekt pa so prekinili februarja 1945.'